作者:無名氏
標題:沁園春
內容:天下知名，今日劉郎，勝如舊時。記當年暮府，元戎高會，萬花圍席，爭看題詩。盡道坡仙，再生塵世，有制宜煩立馬揮。東陽小，豈容久駐，鳧舄暫雙飛。諸公薦墨交馳。要推上青雲百丈梯。況平生慷慨，聞雞起舞，中原事業，不付公誰。生記今朝，頻將指數，較萊公爭半月期。功名事，不輸前輩，行即詔封泥。